Document ID: 31992D0387

ΑΠΟΦΑΣΗ ΤΗΣ ΕΠΙΤΡΟΠΗΣ της 10ης Ιουνίου 1992 σχετικά με τις υγειονομικές προϋποθέσεις και την κτηνιατρική πιστοποίηση για την εισαγωγή σπέρματος βοοειδών από τη Νορβηγία (92/387/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 88/407/ΕΟΚ του Συμβουλίου της 14ης Ιουνίου 1988 για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές κατεψυγμένου σπέρματος βοοειδών(1) , όπως τροποποιήθηκε τελευταία από την οδηγία 90/425/ΕΟΚ(2) , και ιδίως τα άρθρα 10 και 11,
Εκτιμώντας:
ότι η Νορβηγία περιλαμβάνεται στον καταρτισθέντα, με την απόφαση 90/14/ΕΟΚ της Επιτροπής(3) , κατάλογο των τρίτων χωρών από τις οποίες τα κράτη μέλη επιτρέπουν την εισαγωγή σπέρματος βοοειδών
ότι η υγειονομική κατάσταση των ζώων στη Νορβηγία εμφανίζεται να είναι ικανοποιητική και ελεγχόμενη από καλά δομημένες και οργανωμένες κτηνιατρικές υπηρεσίες όσον αφορά τις ασθένειες που δύνανται να μεταδοθούν μέσω του σπέρματος
ότι οι αρμόδιες κτηνιατρικές αρχές της Νορβηγίας έχουν διαβεβαιώσει ότι η Νορβηγία είναι επί δώδεκα τουλάχιστον μήνες απαλλαγμένη από την πανώλη των βοοειδών, τον αφθώδη πυρετό και τη μεταδοτική πλευροπνευμονία και τον καταρροϊκό πυρετό των βοοειδών και ότι κανένας εμβολιασμός δεν έχει διεξαχθεί κατά των ασθενειών αυτών κατά τη διάρκεια αυτής της περιόδου
ότι οι αρμόδιες κτηνιατριακές αρχές της Νορβηγίας έχουν αναλάβει την υποχρέωση να κοινοποιούν στην Επιτροπή των Ευρωπαϊκών Κοινοτήτων και στα κράτη μέλη με τηλετυπικό σήμα ή τηλεαντίγραφο, εντός 24 ωρών, την επιβεβαίωση κρούσματος οποιασδήποτε από τις προαναφερθείσες ασθένειες ή οποιαδήποτε αλλαγή στην πολιτική εμβολιασμού κατά οποιασδήποτε από τις εν λόγω ασθένειες, ή, σε σύντομο χρονικό διάστημα, τις τυχόν προτεινόμενες αλλαγές των κανόνων εισαγωγής στη Νορβηγία, σχετικά με τα ζώα εκτροφής ή σπέρμα ή έμβρυα των εν λόγω ζώων
ότι οι αρμόδιες κτηνιατρικές αρχές της Νορβηγίας έχουν παράσχει εγγυήσεις υγειονομικού ελέγχου, σχετικά με τη φυματίωση και τη βρουκέλλωση των βοοειδών, ισοδύναμες με εκείνες που παρέχονται εντός της Κοινότητας
ότι οι αρμόδιες κτηνιατρικές αρχές της Νορβηγίας έχουν αναλάβει την υποχρέωση να επιβλέπουν επίσημα την έκδοση των πιστοποιητικών που προβλέπονται στην παρούσα απόφαση και να εξασφαλίζουν ότι όλα τα σχετικά πιστοποιητικά, οι παρεκκλίσεις και τα εργαστηριακά ευρήματα στα οποία ενδέχεται να έχει βασιστεί η πιστοποίηση, θα φυλάσσονται σε επίσημο φάκελο επί δώδεκα τουλάχιστον μήνες από την ημερομηνία αποστολής του σπέρματος που αναφέρονται
ότι οι αρμόδιες κτηνιατρικές αρχές της Νορβηγίας έχουν αναλάβει την επίσημη έγκριση κέντρων συλλογής σπέρματος για την εξαγωγή σπέρματος βοοειδών στην Ευρωπαϊκή Οικονομική Κοινότητα όπως απαιτείται από το άρθρο 9 της οδηγίας 88/407/ΕΟΚ
ότι οι όροι υγειονομικές προϋποθέσεις και η κτηνιατρική πιστοποίηση πρέπει να προσαρμοστούν σύμφωνα με την υγειονομική κατάσταση των ζώων στην ενδιαφερόμενη τρίτη χώρα
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη επιτρέπουν την εισαγωγή από τη Νορβηγία σπέρματος βοοειδών που πληροί τους όρους που αναφέρονται στο πιστοποιητικό του παραρτήματος Ι Α και, ανάλογα με την περίπτωση, στο πιστοποιητικό του παραρτήματος Ι Β της παρούσας απόφασης.
Άρθρο 2
Η παρούσα απόφαση αρχίζει να ισχύει τη δέκατη τέταρτη ημέρα από την κοινοποίησή της στα κράτη μέλη.
Άρθρο 3
Η παρούσα οδηγία θα επανεξεταστεί έχοντας υπόψη κάθε σχετική τροπολογία που θα γίνει στην οδηγία 88/407/ΕΟΚ.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 10 Ιουνίου 1992.

Labels: 0
3
18
6